Intelligent transport systems with usage of big data for managment of sustainable mobility
Authors: Καρατσόλη Μαρία 
Published: October 2023

Η αστική κινητικότητα αποτελεί βασικό στοιχείο του αστικού σχεδιασμού και ανάπτυξης, και διαδραματίζει σημαντικό ρόλο στο σχηματισμό της οικονομικής ανάπτυξης, της κοινωνικής ισότητας και της περιβαλλοντικής βιωσιμότητας μιας πόλης. Η αυξανόμενη ζήτηση για αστική κινητικότητα στις σύγχρονες πόλεις οδηγεί σε συμφόρηση της κυκλοφορίας, ατμοσφαιρική ρύπανση και άλλες περιβαλλοντικές και κοινωνικές επιπτώσεις που είναι επιζήμιες για την ευημερία των ατόμων και των κοινοτήτων. Ως απάντηση σε αυτές τις προκλήσεις, υπάρχει μια αυξανόμενη ανάγκη για μετάβαση προς μία πιο βιώσιμη συμπεριφορά κινητικότητας. Η βιώσιμη αστική κινητικότητα στοχεύει στην προώθηση συστημάτων μεταφοράς που είναι αποδοτικά, προσιτά, ασφαλή και φιλικά προς το περιβάλλον. Τα Έξυπνα Συστήματα Μεταφοράς (ITS) παίζουν βασικό ρόλο στην επίτευξη της βιώσιμης κινητικότητας. Τα ITS περιλαμβάνουν ένα ευρύ πεδίο από πολλές τεχνολογίες και εφαρμογές, όπως συστήματα διαχείρισης κυκλοφορίας, έξυπνα οχήματα και προηγμένα συστήματα πληροφόρησης για τους ταξιδιώτες. Αυτές οι τεχνολογίες παρέχουν χρήσιμα δεδομένα σε μεγάλες ποσότητες, με υψηλή ταχύτητα και διαφορετική δομή, επιτρέποντας ενημερωμένες αποφάσεις και την βελτιστοποίηση των συστημάτων μεταφοράς. Τα ITS και οι υπηρεσίες κινητικότητας που βασίζονται κυρίως στα μεγάλα δεδομένα οδηγούν σε νέες δυνατότητες για την επίλυση των προβλημάτων στις μεταφορές και αποτελούν υπόβαθρο για βελτιώσεις στις υπάρχουσες υπηρεσίες και τεχνολογίες.Μια περιοχή έρευνας που έχει κερδίσει προσοχή τα τελευταία χρόνια είναι η διερεύνηση της επίδρασης των κοινωνικών μέσων στη συμπεριφορά κινητικότητας. Με τη διαδεδομένη χρήση και δημοτικότητα των πλατφορμών κοινωνικής δικτύωσης, είναι σημαντική η διερεύνηση του αντίκτυπου της πληροφορίας που σχετίζεται με τις μεταφορές και κοινοποιείται σε αυτές τις πλατφόρμες στην κινητικότητα των ανθρώπων. Μέσω της κατανόησης της δυναμικής των κοινωνικών μέσων και της επίδρασής τους στη μετακίνηση, μπορούν να αναπτυχθούν στοχευμένες στρατηγικές για την προώθηση πληροφοριών σχετικά με τη βιώσιμη κινητικότητα. Ωστόσο, η επιτυχία οποιασδήποτε στρατηγικής εξαρτάται τελικά από τη συμμετοχή των ανθρώπων, οι οποίοι εάν δεν πειστούν να αποδεχτούν την αλλαγή, οποιαδήποτε ενέργεια για την βελτίωση της κινητικότητας θα παραμείνει αναποτελεσματική. Επομένως, είναι ουσιώδες να εμπλακούν οι κοινότητες και οι ενδιαφερόμενοι φορείς στον σχεδιασμό και την υλοποίηση των στρατηγικών και σχεδίων για τη βιώσιμη κινητικότητα. Η συμμετοχή των ανθρώπων στη διαδικασία εξασφαλίζει ότι οι αναπτυσσόμενες λύσεις είναι περιεκτικές, δίκαιες και ανταποκρίνονται στις ανάγκες όλων των μελών της κοινωνίας. Η διατριβή αυτή στοχεύει στην διερεύνηση της δυναμικής των μεγάλων δεδομένων και των κοινωνικών μέσων για την προώθηση των βιώσιμων επιλογών μεταφορών και την κατανόηση της αστικής κινητικότητας. Η εισαγωγή θέτει το πλαίσιο, τονίζοντας την ανάγκη για πιο αποτελεσματικές στρατηγικές σχεδιασμού και διαχείρισης των μεταφορών. Εισάγεται η σημασία του σχεδιασμού και διαχείρισης των μεταφορών, και παρουσιάζεται η δυναμική των μεγάλων δεδομένων και των κοινωνικών μέσων για την υποστήριξη αυτών των προσπαθειών. Η έρευνα περιλαμβάνει την διερεύνηση της χρήσης των μεγάλων δεδομένων στις μελέτες μεταφορών, την εξερεύνησης της δυναμικής της χρήσης των κοινωνικών μέσων για την αστική κινητικότητα και τις επιλογές ταξιδιού, καθώς και την διερεύνηση του σχετικού με τις μεταφορές περιεχομένου στα κοινωνικά μέσα και του ρόλου του στην αστική κινητικότητα. Τα δεδομένα GPS και δεδομένα δεδηλωμένων προτιμήσεων χρησιμοποιούνται για να αξιολογηθούν οι καθημερινές διαδρομές και ο αντίκτυπος των πληροφοριών ταξιδιού στις μετακινήσεις. Εξετάζεται επίσης ο αντίκτυπος των πληροφοριών σε πεζούς και χρήστες μέσων μαζικής μεταφοράς μετά την παροχή πληροφοριών σχετικά με τον συνωστισμό κατά τη διάρκεια της πανδημίας COVID-19. Η έρευνα καταλήγει στην παρουσίαση σημαντικών ευρημάτων και κύριων συμπερασμάτων και τονίζεται η δυναμική των μεγάλων δεδομένων και των μέσων κοινωνικής για την υποστήριξη βιώσιμων επιλογών μεταφοράς και την αστική κινητικότητα. Επιπλέον, παρουσιάζονται καθοδηγητικές αρχές για τους φορείς και του τομέα των μεταφορών, συμπεριλαμβανομένης της ανάγκης καλύτερης διαχείρισης δεδομένων, της χρήσης κοινωνικών μέσων για στοχευμένη πληροφόρηση και της ανάπτυξης καινοτόμων υπηρεσιών και τεχνολογιών μεταφοράς. Συνολικά, αυτή η διατριβή συνεισφέρει στην αναπτυσσόμενη βιβλιογραφία που σχετίζεται με τη δυναμική των μεγάλων δεδομένων και των κοινωνικών μέσων στις μελέτες των μεταφορών.